google/wiki40b huggingface dataset:
Alexander Van der Bellen

Bakgrunn

Van der Bellen ble født 1944 i Wien. Hans mor var estisk og hans far russisk med nederlandske aner. 
Familien stammet fra en nederlandsk glassmester som utvandret fra Nederland til Russland rundt 1763. Der ble familien opptatt i adelen og tilhørte de mer velstående i Pskov-området. Alexander Van der Bellens bestefar, som hadde samme navn, var en liberal politiker som var aktiv i lokalregjeringen for Pskov forut for oktoberrevolusjonen. I 1919 flyktet hans besteforeldre, far og onkel fra bolsjevikene og slo seg ned i det nylig uavhengige Estland. Slektsnavnet ble stavet von der Bellen i Russland, men familien endret dette til Van der Bellen da de forlot landet. 
Da Estland ble invadert av russerne i 1940, flyktet hans foreldre Alexander og Alma Van der Bellen til Tyskland, der de havnet i en flyktningleir. De slo seg etter hvert ned i Wien. Da Den røde armé nærmet seg mot slutten av annen verdenskrig, flyktet familien til Kaunertal i Tirol, der Alexander vokste opp. 
Han tok sin matura (videregående skole) i Innsbruck, og studerte deretter samfunnsøkonomi ved Universität Innsbruck. Van der Bellen tok doktorgraden i økonomi i 1970. Han var dekan for fakultetet for samfunnsfag og økonomi ved Universitetet i Wien fra 1990 til 1994.
Van der Bellen har hovedsakelig forsket innen planlegging og finansiering av offentlig sektor, infrastrukturfinansiering, skattepolitikk, statlig reguleringspolitikk, offentlige oppgaver, offentlige virksomheter og miljø- og samferdselspolitikk.

Politisk karrière

Van der Bellen var fremdeles medlem av SPÖ da han i 1992 stilte til valg for De grønne som Østerrikes riksrevisor (Rechnungshofpräsident). Kort tid etter ble han medlem av Nasjonalrådet. I 1992 ble han fraksjonsleder (Klubobmann) for De grønne i Nasjonalrådet. Ved landdagsvalget i Wien 2010 ble Van der Bellen kumulert fra 29. til førsteplass på De grønnes liste. Han valgte likevel å beholde sin plass i Nasjonalrådet.
Van der Bellen stilte som uavhengig kandidat ved presidentvalget i Østerrike 2016. I første valgomgang fikk han andreplass med 21 % av stemmene, etter Norbert Hofer med 35 % og foran kandidatene fra de tradisjonelt største partiene. Han vant det svært jevne valget i andre valgomgang. Etter opptelling av forhåndsstemmen sto han med 50,35 % mot Hofers 49,64 %.  Forfatningsdomstolen annullerte valgomgangen på grunn av uregelmessigheter ved opptellingen av forhåndsstemmene og Van der Bellen kunne derfor ikke tiltre som president 8. juli 2016, slik planen var. Andre valgomgang av presidentvalget måtte avvikles på nytt 4. desember 2016. Den foreløpige opptellingen av stemmene inkludert forhåndsstemmene avgitt per post, viste at Van der Bellen da fikk 53,8 % av stemmene, mot 46,2 % for Hofer. Van der Bellen ble innsatt som president 26. januar 2017.
Van der Bellen regnes som positivt innstilt til EU.
Elisabeth Kaasa

Elisabeth Kaasa er tidligere klinikkdirektør ved Kirurgisk klinikk, Vestre Viken HF. Kaasa er utdannet sykepleier. Hun gikk av som leder for enheten i april 2010, etter at det var blitt oppdaget triksing i ventelistene ved kirurgisk avdeling ved Sykehuset Asker og Bærum. Sykehusets administrerende direktør Erik Omland fratredte også av samme årsak. Statens helsetilsyn gransker saken.
Lordithon

Utseende

Små til middelsstore (gjerne 4-7 millimeter) blanke og glatte kortvinger. På farge er de gjerne helt eller delvis gul- eller rødaktige, ofte med svarte partier. Hodet er lite og noe nedbøyd, uten punktøyne og med forholdsvis små fasettøyne. Det er temmelig smalt, tydelig lengre enn bredt. Antennene er forholdsvis lange og tynne. Brystskjoldet (pronotum) er stort og bredt, glatt og hvelvet. Dekkvingene er forholdsvis korte. Bakkroppen er temmelig langt kjegleformet, på sidene uten påfallende lange og kraftige børster – slik skiller slekten seg fra den ellers nokså lignende slekten Tachyporus. Flere av artene er påfallende fargerike.

Levevis

I likhet med flere andre slekter av Tachyporinae er Lordithon-artene knyttet til sopper, ofte til poresopper (kjuker). De finnes gjerne i skog på fruktlegemene til ulike sopper. De voksne billene er gjerne mest aktive om høsten da soppmengden er størst.
Villa Konow

Villa Konow ligger i  Kråkenesveien 43 i Fana bydel i Bergen. Villaen ble tegnet for Lucie og ingeniør Francis Konow av arkitekt Frederik Konow Lund og oppført i årene 1935–36. Villaen regnes som arkitektens hovedverk og er beskrevet som en av de fornemnste eneboliger oppført i Norge i det 20. århundre.

Eksteriør

Bygningen er på to etasjer og oppført med bruddstein fra tomten. Det relativt flate valmtaket er tekket med skifer. Bygningen preges av en rektangulær gråsteinsblokk med asymmetriske fasader som er kontrastert med mindre symmetriske, bordkledde partier malt i blått og rødt. Det glatte fjellet kontrasteres og knyttes til bygningens rustikke mur med en kraftig, skråstilt støttepillar. Huset er bygget slik at kjelleretasjen er bygget inn i terrenget og at den øvre etasjen har direkte forbindelse til tomten med en terrasse mot sørvest. Terrassen fremhever sammenhengen mellom huset og terrenget og er bygget som en sydlandsk pergola med pillarer i gråstein.
Plassering og materialbruk gir bygningen preg av å vokse ut av det skrånende fjellet, mens den sluttede formen og fasadene gir bygningen et monumentalt uttrykk.

Plan

Inngangspartiet i kjelleren ligger mot nordvest. I kjelleren ligger det rom for fyr, koks, vaskerom, tørkerom, magasin, samt garderobe, pikeværelse, matbod, kjøkken og spisestue. Spisestuen er som rom orientert mot Nordåsvannet i sørøst med et stort rutemønstret blyglassvindu med blå karmer.
I første etasje ligger foreldrenes og datterens soverom, bad, wc, stue med peiskrok og utgang til terrasse. Soverommene er markert i fasaden med liggende rødmalt panel. Stuen har en klar orientering mot sørvest med et stort vindu med blå rammer. Både vinduet og oppdelingen i de ti rutene med blyglass er tegnet i det gylne snitt. Utsikten mot Nordåsvannet er begrenset til et lite vindu. Mot nordvest forbindes stuen med en nisje med peiskrok, et motiv man ofte finne i Arts and Crafts-interiører.
Planen preges av de to stuene som ligger i hver sin ende av huset og forbindes av en rettløpet trapp og entreen. Interiøret preges ellers av klart definerte og avgrensede romvolumer.
Arkitekt Frederik Konow Lunds originaltegninger til Villa Konow er oppbevart i Bergen Byarkiv.

Eierskifter og fredning

Etter at Konow fikk oppført et kårhus like ved, også tegnet av Konow Lund, overtok datteren villaen. Etter at foreldrene døde overtok datteren kårhuset og villaen ble solgt til arkitekt Helge Hjertholm i 1985. Hjertholm eide huset fram til 2010.
Enebolig Konow ble vedtaksfredet av Riksantikvaren i 1993. Fredningen omfatter hele eiendommen; tomten og bygningen med eksteriør, interiør og fast inventar.
New Washington

New Washington (Bayan ng New Washington) er en kommune i Filippinene. Kommunen ligger på øya Panay, og tilhører provinsen Aklan. Folkemengden var på 45 007 innbyggere i 2015.
New Washington ble etablert 15. januar 1905.

Navnet

Kommunen er oppkalt etter USAs første president, George Washington, som en tributt til The Thomasites, en gruppe amerikanske lærer esom tidlig på 1900-tallet etablerte et nytt offentlig utdannelsessystem på Filippinene, gav grunnutdannelse og utdannet filippinske lærere med engelsk som undervisningsspråk. Stedet het tidligere Fonda Lagatic, som kommer fra elven Lagatik som strekker seg 9,6 kilometer (9 600 m) langs noen av kommunens barangayer.
Kanebogen skole

Kanebogen skole er en barneskole i bydelen Kanebogen i Harstad, med over 300 elever fra 1. til 7. klassetrinn og omkring 50 ansatte per 2012. Rektor er Odd Mikaelsen. Inntil skolegården, på nordsiden, ligger Kanebogen Stadion, som ble åpnet i 1979.
I skolebygningens nordlige del finner man også Edderkoppen Ungdomssenter, som i tillegg brukes som skolefritidsordning, og lokalene til det som tidligere var Kanebogen svømmehall.
Den nåværende skolebygningen ble oppført i 1963, og et tilbygg ble oppført i 1975. Den første skolen i Kanebogen ble oppført i 1893.

Skyteepisode

28. april 2009 tok en 9 år gammel gutt med seg en enløps, kaliber 12 jakthagle til skolen. Gutten skjøt to skudd med hagla før en lærer ved skolen rakk å ta våpenet fra gutten. Læreren ba først gutten om å legge ned våpenet, men da det ikke hjalp tok læreren tak i våpenet og rettet munningen opp. Det var da det andre skuddet ble avfyrt. Ingen ble skadd i hendelsen. Politiet ble kontaktet av en medelev klokken 08.34, og rykket straks ut til skolen. Kommunens psykososiale apparat tok seg av elever og lærere ved skolen, men etter et informasjonsmøte for elevene, lærerne og de foresatte fortsatte undervisningen resten av skoledagen, men elevene som ønsket det kunne dra hjem. Gutten ble tatt hånd om av barnevernet etter skyteepisoden. Våpenet tilhørte guttens far.
NM i judo 1983

NM i judo 1983 ble arrangert i Sandefjord 5.-6. mars (menn) og Florø 12.-13. november (kvinner).
Kongepokalene ble vunnet av Kay Otto Nilssen og Heidi Andersen.
Caspar Tieffenbrucker

Liv

Caspar Tieffenbrucker ble født inn i en kjent instrumentmakerfamilie fra Füssen-området; byen var blant de tidligste og mest betydelige sentra for lutt- og og fiolinbygging i Tyskland. 
Fra 1539 var Tieffenbrucker gesell i Italia, sannsynligvis hos en slektning. I 1544 var han tilbake i Füssen, og fikk borgerrett i byen. Fra november 1553 bodde han i Lyon, borgerrett fikk han i 1558. Tieffenbrucker regnes som grunnlegger av den franske luttbyggerskolen. Han kan ha vært en av de første instrumentmakere som framstilte fioliner med den formen instrumentet har i dag.
Det er sjelden å komme over fioliner av  Caspar Tieffenbrucker, de fleste kjente instrumenter regnes som kopier utført av Jean-Baptiste Vuillaume på 1800-tallet.
Tieffenbruckers sønn, Caspar II. Tieffenbrucker, virket i Paris etter farens død. En av Caspar Tieffenbruckers elever, Johann Helmer, ble lutt- og fiolinmaker i Leipzig.
Clytra quadripunctata

Utbredelse

Den er utbredt i det meste av Europa og østover i Asia til Mongolia.

Utseende

Clytra quadripunctata er mellom 7-11 mm lang. Kroppen er langsmal og sylindrisk, ikke så oval som bladbillene ofte er. Den har et svart hode, scutellumet og halsskjold (pronotum). Dekkvingene er gul-røde med fire mørke flekker, to litt langt bak og to mer på siden foran.

Levevis

De voksne (imago) billene lever av å spise blad på næringsplanten, ofte på rogn, men også på andre løvtrær. Larvene er ikke planteetere, men lever derimot i maurtuer, der de spiser matrester men trolig også kan forgripe seg på maurlarvene.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard hinne, og blir båret inn i maurtua av maurene. Når larven klekker, beholder den hinnene som beskyttelse, og bygger på den med sandkorn og sekreter etter som den vokser, den unngår slik maurenes angrep.
Clytra quadripunctata tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Hans Moen

Liv og virke

Moen var anleggsarbeider, og fagorganisert fra 1909. I årene 1916 til 1925 satt han i hovedstyret i Norsk Arbeidsmandsforbund. Fra 1925 til 1929 var han sekretær i Søndre Vestfold faglige samorganisasjon, og satt i AFLs representantskap fra 1925 til 1930.
Han var engasjert i det antimilitaristiske arbeidet, og ble i 1918 dømt til 70 dagers fengsel for antimilitær virksomhet.
Moen sluttet seg til AP i 1909. Fra partisprengningen i 1923 var han medlem av NKP. Både i 1927 og 1933 sto han på partiets stortingsvalgliste i Vestfold. I 1930 ble han sekretær for NKP i Oslo og Akershus. Fra 1930-1931 var han også formann i den revolusjonære fagopposisjonen. I årene 1931–1933 studerte han ved den såkalte Lenin-skolen i Moskva.
Moen var medlem av Sør-Varanger herredsstyre og formannskap i tre perioder.
Under andre verdenskrigen ble Moen arrestert av de tyske okkupantene. Han ble tatt 13. mars 1942, og ble sendt fra Kirkenes til Sydspissen, deretter til Trondheim før han ble plassert på Grini 29. april. I desember 1943 ble han overført til Sachsenhausen, der han satt som «fange nr. 73791» til krigen endte.
Etter krigen ble han formann i skolestyret i Røyken kommune.
Sturla Berg-Johansen

Opptredener og arbeid

Sturla Berg-Johansen vokste opp i Tønsberg i Vestfold, der han begynte skuespillerkarrieren i Tønsberg Amatørteater. Han arbeidet i Vingreiser på slutten av 1980-tallet, blant annet med underholdning for turister på Mallorca og Tenerife. I 1989 reiste han på turné i Norge med sitt eget Luftgitarshow, men fikk sitt gjennombrudd  først med en Leif Juster-imitasjon under Dan Børge Akerøs revykonkurranse på TV 2 i 1992. Etter dette ble det flere gjesteopptredener i norsk fjernsyn og enmannshow på restauranter, puber og teatre og for firmaer. Han hadde også mindre skuespillerroller i Tønsberg.
Sturla Berg-Johansen er særlig kjent fra standup-forestillinger og norsk TV. På 1990-tallet var han programleder for barne-tv på TV2, samt i underholdningsprogrammene Tre fluer og Pictionary på TVNorge. I TV2 spilte han også Dennis i situasjonskomedien Bot og bedring fra 1996 til 1998. I 2002 fikk Sturla Berg-Johansen Komiprisen i NRK for beste standup. Året etter deltok han som fast paneldeltaker i humorprogrammet best uten ball på TV2. Høsten 2006 ble han programleder for gameshowet Deal or No Deal som ble sendt som lørdagsunderholdning på samme kanal. Våren 2008 var han programleder for showet Norske Talenter sammen med Marte Stokstad. 10. mai 2008 ble han tildelt folkets pris under Gullruten 2008.
Berg-Johansen har også hatt flere revy- og teaterroller, blant annet i farsen Kona eller livet, som ble spilt på Østfold-dialekt, og i mindre Shakespeare-oppsetninger, framført som lokale sommerforestillinger i Thaulowhullet i Frodeåsen i Tønsberg. I 2007 opptrådte Sturla Berg-Johansen blant annet i et sommershow i Stavern sammen med komikeren Tommy Steine.

Homofil legning

25. februar 2009 stod Berg-Johansen åpent frem som homofil under premieren på sitt eget sceneshow Damenes Aften på revyteateret Chat Noir i Oslo.
Forbundsdagsvalget i Tyskland 1972

Forbundsdagsvalget i Tyskland 1972 var valget til den 7. tyske Forbundsdagen og ble avholdt 19. november. Valget omfattet bare Vest-Tyskland og ikke det daværende DDR.
Det var første gang etter etableringen av Forbundsdagen i 1949 at det ble avholdt valg før utgangen av den ordinære valgperioden på fire år. Valget førte til det beste resultatet for SPD i partiets historie.

Berlin

Som følge av den tyske delingen etter den andre verdenskrigen og alliert okkupasjon av Berlin, var Berlin ikke omfattet av Forbundsdagsvalgene i perioden fra 1949 til 1990. I stedet valgte Berlins parlament et antall utsendinger til Forbundsdagen. Utsendingene fra Berlin (i praksis Vest-Berlin) hadde talerett og kunne ta verv i Forbundsdagen, men hadde formelt begrenset stemmerett. Berlinrepresentantene avga likevel stemme og deres stemmegivning ble offentliggjort.

Bakgrunn og valgkamp

Den regjerende SPD/FDP-koalisjonen hadde tapt sitt flertall i parlamentet fordi medlemmer av særlig FDP, men også SPD, forlot partiet i protest mot Willy Brandts Ostpolitik, og isteden ble medlemmer av CDU/CSU.  
CDU/CSU hadde forsøkt å avsette Brandt ved å fremme et konstruktivt mistillitsforslag med Rainer Barzel som kanslerkandidat, men det hadde til alles overraskelse mislyktes. Senere ble det oppdaget forhold som tydet på at to konservative parlamentsmedlemmer var blitt bestukket av Stasi for ikke å stemme for mistillitsforslaget. 
President Gustav Heinemann måtte skrive ut nyvalg da den sittende regjeringen ikke hadde noe styringsdyktig parlamentarisk grunnlag. Valgkampen kom hovedsakelig til å handle om østpolitikken, og CDU/CSU beskyldte Brandt for å være en forræder og viste også til at han (kortvarig) hadde kjempet mot den tyske hæren under den andre verdenskrigen, mens han var norsk soldat. CDUs valgslagord, lansert av den nasjonalkonservative Alfred Dregger, var Freiheit statt Sozialismus (frihet istedenfor sosialisme). 
Valget førte til at SPD og FDP gjenvant majoriteten. Brandt hadde nettopp mottatt Nobelprisen. Østpolitikken hadde også stor personlig betydning for mange tyskere, som for første gang på flere tiår fikk anledning til å besøke sine tidligere hjem og gjense familien i det kommunistiske Øst-Europa. SPDs slagord var «Brandt må forbli kansler». 
Selv om Brandt vant valget, måtte han likevel gå av allerede to år senere da hans nærmeste medarbeider Günter Guillaume ble avslørt som kommunistisk spion og stilt for retten for landsforræderi.
Cyclocephala gregaria

Utseende

En middelsstor ( millimeter), bred, halvmatt, brunrød og svart hornbille. Hodet er svart, beina mørkbrune. Pronotum og scutellum er ensfarget brunrøde, dekkvingene svarte med tre store, rødoransje flekker som såvidt møtes litt bak midten. Arten har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede. Oversiden er middels fint og tett punktert.

Levevis

Larvene er kjent bare for et fåtall av artene i slekten, disse lever i jorda og eter på gressrøtter. De voksne billene besøker gjerne blomster for å ete pollen, og kan være viktige pollinatorer.

Utbredelse

Arten er utbredt fra Panama i nord til Bolivia i sør.
Kill Hannah

Kill Hannah er et rockeband fra Chicago i USA. Bandet ble stiftet i 1994 og har til nå gitt ut seks album. 
Navnet deres kommer av at vokalisten Mat Devine i 1994 innledet et intenst og het forhold med en jente som het Hannah. Forholdet endte med Mats første hjertesorg. Kompisene kom da på at de ville kalle bandet for Kill Hannah.

DVD-er

Welcome to Chicago (2005)
Nasal vokal

Ortografi

I språk som skrives med det latinske alfabetet, kan en nasal vokal indikeres av en påfølgende nasal konsonant (n eller m), som ikke selv uttales, slik som tilfellet er i portugisisk og fransk. Andre måter er å bruke diakritiske tegn. I portugisisk bruker man tilde, tegnet ~, på ã, õ. I polsk og navajo brukes det en «krok» under bokstaven, kalt ogonek, som i ą, ę. I katalansk vises ikke alltid nasaliseringen i skrift; den grave aksenten eksempelvis i ordet català [katalã] (dvs. «katalansk») er bara et betoningstegn. I det internasjonale fonetiske alfabetet (IPA) markeres nasale vokaler med en tilde over symbolet til den underliggende vokalen (som i det portugisiske skriftspråket).
Agaocnemis

Utseende

En middelsstor(ca. 12,5 millimeter), avlang, brunlig oldenborre. Oversiden er tett og jevnt kledt med korte hår.

Utbredelse

Arten er bare kjent fra Brasil.
Maceo Parker

Biografi

Parker ble født i Kinston, North Carolina. Hans far spilte piano og trommer (begge foreldrene sang og spilte i kirken). Hans bror, Melvin, spilte trommer mens en annen bror, Kellis spilte trombone.
Maceo og Melvin sluttet seg til James Brown i 1964. I sin bok forteller Brown at han først kun ville ha Melvin som trommeslager, men gikk med på å ta med Maceo som en del av avtalen. Maceo, broren og noen få andre i bandet sluttet etter en tid for å opprette bandet Maceo & All the King's Men.
I 1974 returnerte Parker til James Brown. I 1975 forlot han og Fred Wesley igjen Brown for å være med i George Clintons band Parliament-Funkadelic. Men i årene 1984-1988 var igjen Parker med James Brown.
På 90-tallet startet Parker sin solokariere som han fremdeles holder på med. Han har gitt ut 10 soloalbum og spiller rundt 100-150 turnekonserter hvert år.

Norgesbesøk

Parker besøkte Norge og Kongsberg da han holdt konsert på Kongsberg Jazzfestival i 1993.
Palmevin

Palmevin er en alkoholdrikk laget av gjæret palmesaft (sevje fra ulike palmetyper). Drikken er utbredt i en rekke tropiske områder hvor det vokser palmer.
En kan destillere palmevin til et brennevin kjent som arak.
Roger B. Taney

Biografi

Taney ble uteksaminert fra Dickinson College i 1795, og etter å ha studert rettsvitenskap på et advokatfirma i Annapolis i Maryland ble han innvilget i advokatforeningen i 1799. Samme år ble han også valgt til Maryland House of Delegates. Han stilte til valg for en ny periode, men etter å ha tapt flyttet han til Frederick County hvor han arbeidet med sin advokatpraksis. I perioden mellom 1816 til 1821 var Taney medlem av Marylands delstatssenat før han i 1823 flyttet til Baltimore, hvor han fortsatte med sin advokatpraksis.

Justis- og finansminister

Fra 1827 til 1831 tjenestegjorde Taney som attorney general for delstaten Maryland, før han samme år ble utnevnt til justisminister av daværende president Andrew Jackson. Den 23. september 1833 ble Taney utnevnt til finansminister uten godkjennelse av senatet under en såkalt recess appointment, og da denne utnevnelsen gikk ut ble Taney formelt nominert til å tjenestegjøre i embetet, men senatet avslo å bekrefte utnevnelsen i 1834. I 1835 ble Taney nominert som meddommer av president Jackson til å etterfølge Justice Duvall, men senatet avslo igjen å bekrefte en utnevnelse.

Høyesterettsjustitiarius

Den 28. desember 1835 nominerte Jackson han som landets neste høyesterettsjustitiarius etter John Marshall, noe senatet godkjente den 15. mars 1836. Taney tjenestegjorde som høyesterettsjustitiarius i 36 år, noe som er den andre lengste perioden av alle høyesterettsdommere i USA. Roger Brooke Taney døde den 12. oktober 1864 i Washington, D.C. i en alder av 87 år. 
Som høyesterettsdommer var han med på å sverge presidenteden for presidentene Martin Van Buren, William Henry Harrison, James Knox Polk, Zachary Taylor, Franklin Pierce, James Buchanan og Abraham Lincoln.
Andrzej Gmitruk

Biografi

Gmitruk startet som juniortrener i 1975. To år seinere tok han over bokseklubben Legia Warszawa som vant det polske lagmesterskapet i boksing fem ganger. Han trente to av bronsemedaljevinnerne i OL 1980 i Moskva, Kazimierz Szczerba og Krzysztof Kosedowski. I 1981 og 1983 ble Gmitruk kåret til årets boksetrener av tidsskriftet BOKS. I 1983 overtok han som trener for det polske landslaget. Under OL i 1988 i Seoul vant fire av bokserne han trente bronsemedaljer: Andrzej Gołota, Henryk Petrich, Jan Dydak og Janusz Zarenkiewicz. I årene 1988–1998 jobbet han i Norge som boksetrener og sportssjef i Norges Bokseforbund. Han trente Ole Klemetsen til OL i 1992 og Jørn Johnson til OL i 1996. Etter 1998 var Gmitruk trener og promotor for profesjonelle boksere. 2012–2018 var han ekspertkommentator i boksing i Polsat Sport.
Under valget i 2018 stilte Gmitruk som kandidat for partiet Lov og rettferdighet på regionalt nivå, uten å bli valgt inn.
Gmitruk døde tragisk 20. november 2018 i hjemmet sitt i Hipolitów i Masoviske voivodskap. Mandag 19. november hadde han tent et lys på terrassen til minne om sin avdøde sønn. Om natten begynte det å brenne ute på terrassen. Under forsøk på å slokke brannen, døde Gmitruk. Dødsårsaken viste seg å være akutt sirkulasjons- og respirasjonssvikt. Andrzej Gmitruk ble 67 år gammel. Han etterlot seg kona Agnieszka og en fem år gammel datter.
Worldwatch Institute

World Watch Institute ble grunnlagt i 1974 av Lester Brown. Organisasjonen blir finansiert ved tilskudd fra private fond og enkeltpersoner. Øystein Dahle har vært styreleder siden 2002.
Instituttet arbeider med overgangen til et miljømessig bæredyktig og sosialt rettferdig samfunn. De gir hvert år ut boken Jordens tilstand.
Mysteriini

Utseende

Middelsstore, slanke, blanke, rødbrune trebukker (gjerne 20–35 mm). Hodet er forholdsvis lite uten forstørrede kjever, fasettøynene nokså små. Antennene er lange og tynne, ofte kamformede hos hannene. Pronotum er forholdsvis lite, med rundede sider. Dekkvingene er parallellsidige med rettvinklede "skuldre", forholdsvis tynne uten opphøyde ribber eller punktrader.

Utbredelse

Gruppen er utbredt i den neotropiske økosonen.